Peter Skaarup (DF), 2000-04-12:
Ja, man kan vist roligt sige, at der var nogle, der talte forbi hinanden, tror jeg.
Det er i hvert fald sådan en objektiv bedømmelse, jeg vil komme med i forhold til den foreløbige debat i forbindelse med fru Anne Baastrups indlæg. Jeg skal ellers komme ind på, hvad Dansk Folkeparti har af holdninger til det her forslag.
Ligesom i øvrigt fru Anne Baastrup mener vi også, at der er tale om skidt og kanel blandet i én stor pærevælling, og derfor havde vi altså gerne set, at ministeren - og det vil vi opfordre ministeren til at gøre - havde delt de tre hovedelementer, der er i det her forslag, op i tre lovforslag, og så vil vi også henstille til ministeren, at den del, der vedrører illegal arbejdskraft, bliver behandlet meget hurtigt.
Men de to andre dele finder vi mere indviklede og komplicerede, og derfor synes vi, at det ville være vigtigt, at de to andre dele ikke kommer til slutbehandling i den her folketingssamling, for det er altså meget alvorligt stof.
Vi er enige med fru Anne Baastrup i, at det er uheldigt at fremsætte forslaget på det her sene tidspunkt, og vi forudser altså, at der bliver ret store vanskeligheder med at nå det i Retsudvalget, medmindre vi selvfølgelig skærer lidt ned på sommerferien i Folketinget.
Det kunne da være en mulighed, men det er jo ikke sikkert, at der kan blive et flertal for det.
Ja, skidtet for os at se er de to sidste dele af forslaget.
Kanelet, det er faktisk rigtig godt.
Det er lige før, at det ikke er godt nok, men det er rigtig godt, at man med det her forslag hæver strafferammerne for illegal arbejdskraft i Danmark, således at man får mulighed for at få en forhøjet strafferamme på fra 6 måneder til 1 års fængsel til de arbejdsgivere, der åbenlyst spekulerer i at hente illegal arbejdskraft til Danmark.
At det så er helt korrekt, som også andre talere har været inde på, at det i realitetens verden bliver at sammenligne med en højere bødestraf, er så en helt anden sag.
Det er op til retten at vurdere i hvert enkelt tilfælde, men klart højere bøder for illegal arbejdskraft til Danmark vil være et ønske.
Vi har jo set nogle kedelige eksempler både på Fynsværket og i Metroen og andre steder, hvor man har beskæftiget illegal arbejdskraft, som har udkonkurreret tilsvarende dansk arbejdskraft, og det er ikke rimeligt, fordi man har kørt med nogle meget, meget lave lønninger, der er gået ud over danske overenskomster.
Så vi ser gerne den del af forslaget vedtaget.
Vi kunne faktisk godt tænke os, at man hævede strafferammerne yderligere, for hvis vi ser på de bøder, der rent faktisk er givet til arbejdsgiverne, og ganger dem med to, hvis vi forestiller os, det var det, der blev udgangen på det, ja, så er vi stadig væk ikke særlig højt oppe, og vi er egentlig ikke på et særlig afskrækkende niveau.
Så jeg tror faktisk, at vi under behandlingen af forslaget vil komme med et ændringsforslag, der går på at sætte strafferammen højere op simpelt hen for at opnå nogle højere bøder, der kan virke afskrækkende på de arbejdsgivere, der beskæftiger illegal arbejdskraft.
Så er der spørgsmålet om Schengen og muligheden for at stoppe køretøjer på dansk jord.
Vi mener, at grænsekontrollen burde være opretholdt, i stedet for at Danmark tilsluttede sig Schengen, fordi det eneste sted, man med Schengen åbenbart efterhånden ikke må kontrollere, er ved grænsen, men man skal køre rundt inde i landet og kontrollere, hvad folk har i deres bagagerum.
Det næste er vel, man skal bede om sådan en form for identitetsbevis eller Ausweis, eller hvad sådan noget hedder, for at kunne kontrollere borgerne her i landet, og det er en forkert tankegang. Vi mener, at det skulle være ved grænsen, at den kontrol skulle finde sted, og der skal politiet selvfølgelig have mulighed for at åbne bagagerum og gøre, hvad de vil, men hvem kan inde midt i landet acceptere pludselig at få besked på, uden at der i øvrigt er nogen konkret mistanke, eventuelt at åbne sit bagagerum?
Det er efter vores opfattelse en fuldstændig forkert vej at gå, og vi forstår ikke, hvorfor denne her kontrol skal finde sted inde i landet.
Den burde finde sted ved grænsen.
Når vi så vender os mod spørgsmålet om ekspropriation af boliger til flygtninge, kan det så heller ikke undre ud fra debatten, at det er Dansk Folkeparti arge modstandere af
, og hvis det er ministerens mening, og ikke bare et debatoplæg, som ministeren har sagt efterfølgende, så vil vi gå i gang med indsamlingen af de underskrifter, der er nødvendige for at udsætte behandlingen af forslaget til efter næste folketingsvalg. Vi synes, at det er så langt væk fra den realitet, der er ude i befolkningen i dag, hvor der er mange mennesker, også danskere, der har brug for en bolig.
De danskere skal selvfølgelig have førsteret til at få sådanne boliger, så må man bagefter se, om der er mulighed for og plads til at få nogle flygtninge ind, men der skal i hvert fald ikke eksproprieres til fordel for det.